ফাদার পল দ্যতিয়েনের জন্ম বেলজিয়ামের ছোট্ট শহর রশফরে। জন্মসাল ১৯২৪ খ্রিষ্টাব্দ এবং তারিখ ৩০ ডিসেম্বর। প্রকৃতির অকৃপণ সৌন্দর্যের চারণভূমিতে তাঁর বেড়ে ওঠা। কিন্তু ধর্মপ্রাণ পরিবারের সাহচর্যে তিনি আর পাঁচজন গৃহী মানুষ হয়ে উঠতে পারেননি, জীবনের সিদ্ধান্তে তিনি হয়ে ওঠেন খ্রিষ্টযাজক। পিতার বাসনা ছিল তাঁর পরিবারের অন্তত একজন যেন যাজকাভিষেকে অভিষিক্ত হন। পল দ্যতিয়েনই সেই পিতৃ-বাসনার মুক্তি ঘটিয়েছিলেন। ‘ভগবানের ডাকে সাড়া দিয়ে’ ঈশ্বরপ্রেমের মাহাত্ম্য বিতরণের উদ্দেশ্যে তাঁকে ছাড়তে হবে দেশ – বেছে নিতে হবে ভারতবর্ষ অথবা আফ্রিকা, যে-কোনো একটি। তিনি ভারতবর্ষের বাংলায় আসার সিদ্ধান্তই গ্রহণ করেন।